依韻和答王安之因石榴詩見贈
作者：梅堯臣
朝代：宋

paragraphs: 當年仕宦忘其卑，朝出飲酒夜賦詩。
伊川嵩室恣游覽，爛熳徧歷焉有遺。
是時交朋最爲盛，連值三相更保釐。
謝公主盟文變古，歐陽才大何可涯。
我於其間不量力，豈異鵬摶蒿鷃隨。
見君弟兄入太學，俊譽籍籍聞一時。
而今兩鬢各已白，偶因贈酬言及斯。
升沉是非休要問，百歲歡樂誰能期。